**PROIECT**

**DECIZIE DE MODIFICARE ȘI COMPLETARE**

**A CODULUI DEONTOLOGIC AL MEDICULUI STOMATOLOG**

1. **Notă de fundamentare**
2. **Motivul emiterii prezentei Decizii**

Având în vedere că:

* în ultimii ani, imaginea profesiei de medic stomatolog a devenit puternic comercială, în care accentul este pus exclusiv pe aspectul financiar și pe promovarea individuală a cabinetelor stomatologice, rămânând în subsidiar informațiile medicale, contrar eticii, deontologiei profesiei și respectării principiilor sănătății publice;
* această tendință generează multiple riscuri, precum promovarea lipsită de etică și uneori înșelătoare a serviciilor stomatologice, crearea unui mediu de concurență neloială între practicieni și subminarea demnității și prestigiului profesiei;
* astfel de practici duc la scăderea încrederii publicului în profesie și în actul medical, contribuind la diminuarea calității serviciilor, care devin orientate mai mult spre creșterea profitului și promovarea imaginii publice a practicienilor, decât spre sănătatea pacientului.

În acest context, reputația medicului stomatolog riscă să fie asociată mai degrabă cu metode agresive de marketing sau cu practici de promovare abuzive și înșelătoare, decât cu competența profesională, venind astfel în contradicție cu principiile etice ale profesiei menite să protejeze siguranța pacienților și calitatea actului medical.

Având în vedere că platformele online de intermediere a relației medic stomatolog-pacient sunt în plină expansiune în întreaga lume, acestea reprezintă o nouă provocare pentru medicii stomatologi și pentru organizațiile profesionale, cu atât mai mult cu cât contextul actual tinde să accelereze digitalizarea piețelor și cererea de servicii online.

Astfel, deși utilizarea platformelor de intermediere online prezintă o serie de avantaje, permițând medicilor stomatologi să se conecteze mai ușor cu pacienții care doresc servicii medicale, activitatea online comportă riscuri de natură socială și profesională, pe care medicii stomatologi trebuie să le cunoască și să le ia în considerare atunci când își oferă serviciile pe platformele online.

Activitățile stomatologice în România sunt realizate preponderent în mediul privat, fapt ce a dus la crearea unui mediu competitiv, în care majoritatea cabinetelor stomatologice depind exclusiv de veniturile încasate de la pacienți. Într-un astfel de context, marketingul și publicitatea sunt esențiale pentru informarea pacienților și crearea unui mediu sănătos de concurență. Cu toate acestea, o serie de practici de publicitate conținând promisiuni nerealiste sau metode de promovare invazive au generat probleme de etică și de încredere între pacienți și profesioniști.

Codul deontologic al medicului stomatolog în forma sa actuală și propunerile recente pentru reglementarea publicității ar putea ridica întrebări legate de impactul asupra mediului concurențial, precum și asupra dezvoltării acestui domeniu. Prin urmare, este necesar un cadru reglementat care să permită publicitatea etică, fără a o interzice complet, pentru a sprijini medicii stomatologi să atragă pacienți în mod transparent și corect.

În exercitarea profesiei, actul medical stomatologic depinde nu numai de aptitudinile și pregătirea medicului stomatolog, ci și de factori externi, precum igiena orală, stilul de viață, starea de sănătate preexistentă a pacientului, particularitățile și reactivitatea specifică corpului uman, motiv pentru care garantarea unor rezultate specifice în realizarea actului medical stomatologic este nerealistă.

De asemenea, obligația de informare a pacientului despre actul medical stomatologic, dar și despre riscurile care derivă din acesta, trebuie să se realizeze în mod complet, clar, într-un limbaj accesibil și ușor de înțeles. Folosirea unor termeni care să transmită sau să inducă ideea garantării actului medical stomatologic poate fi considerată o practică înșelătoare exercitată asupra pacientului.

Având în vedere investigația demarată de Consiliul Concurenței din România prin Ordinul președintelui Consiliului Concurenței nr. 3252/22.11.2024 privind posibila încălcare de către CMSR a legislației de concurență prin adoptarea Deciziei nr. 6/1AGN/2021, CMSR își propune modificarea prevederilor Codului deontologic al medicului stomatolog în scopul înlăturării oricăror îngrijorări de natură concurențială ridicate de autoritate cu privire la potențialul impact negativ al acestor prevederi asupra mediului concurențial din piața serviciilor stomatologice, asigurând totodată funcționarea normală a acestei piețe, în conformitate cu rigorile impuse de etica și deontologia profesională, dar și de legislația națională și europeană privind concurența.

1. **Argumente în favoarea publicității etice**
2. Accesul pacienților la informații relevante

Publicitatea permite pacienților să acceseze informații despre serviciile stomatologice, noile tehnologii și tratamente disponibile. Interzicerea totală a publicității ar limita dreptul pacientului la informare și ar favoriza o piață netransparentă, care lasă loc de abuzuri.

1. Dezvoltarea unui mediu concurențial sănătos

Publicitatea în domeniul stomatologiei contribuie la crearea unei piețe competitive, în care calitatea serviciilor și inovația sunt recompensate. Concurența stimulează medicii stomatologi să ofere servicii mai bune și să investească în tehnologie și educație profesională continuă.

1. Combaterea publicității abuzive prin reglementare

În locul unei interdicții generale, este necesară crearea unui cadru normativ care să elimine practici precum promisiunile nerealiste, comparațiile disprețuitoare sau utilizarea mărturiilor înșelătoare, dar care să permită publicitatea bazată pe fapte obiective și informații clare. Utilizarea intensivă a reclamelor sau alegerea de mesaje promoționale agresive sau de natură să inducă pacienții în eroare, este susceptibilă să dăuneze protecției sănătății și să aducă atingere demnității profesiei de medic stomatolog, prin favorizarea realizării de tratamente neadecvate sau care nu sunt necesare.

1. Modele internaționale de succes

Țările cu sisteme bine reglementate, precum Portugalia, Italia, Spania sau Luxemburg au implementat publicitatea etică în stomatologie, corelată cu sisteme puternice de asigurări de sănătate. România poate adopta un model similar, adaptat specificului pieței de servicii medicale naționale.

1. Impact economic

Interzicerea publicității ar afecta în special medicii stomatologi la început de carieră și cabinetele stomatologice mici care se bazează pe promovare pentru a-și construi rețeaua de pacienți. O astfel de interdicție deplină ar putea genera o concentrare a pieței de servicii stomatologice în favoarea marilor cabinete prezente pe întregul teritoriu al țării, reducând diversitatea și accesibilitatea pacienților la serviciile stomatologice.

1. **Schimbările preconizate**
2. Mijloacele de publicitate trebuie să respecte principiile deontologice

Mijloacele de publicitate utilizate vor trebui să respecte principiile publicității, principiile deontologiei profesionale și reglementările în vigoare, fiind interzisă promovarea prin mesaje comparative, disprețuitoare sau mărturiile influențate ale pacienților și nu vor include facilități financiare sau reduceri.

1. Promovarea informării corecte

Publicitatea trebuie să se limiteze la informații obiective, verificabile și relevante despre serviciile, tehnologiile și tarifele practicate. Informațiile înșelătoare trebuie să fie sancționate ferm.

1. Educație și consultanță pentru medicii stomatologi

Introducerea de cursuri sau ghiduri practice privind marketingul etic și tehnicile de comunicare profesională ar putea contribui la promovarea imaginii și calității actului medical.

1. Campanii publice de sănătate orală

Încurajarea participării medicilor stomatologi la campanii educative naționale ar putea contribui la creșterea notorietății serviciilor oferite într-un mod etic și responsabil.

1. **Concluzii**

Publicitatea etică este un instrument pentru dezvoltarea sănătoasă a stomatologiei în România. În locul interzicerii complete, reglementarea atentă și sprijinul pentru promovarea corectă vor contribui la creșterea încrederii pacienților, la dezvoltarea pieței și la îmbunătățirea imaginii profesiei. Se urmărește adoptarea unui cadru normativ care să promoveze integritatea și transparența, menținând în același timp dreptul medicilor stomatologi de a-și face cunoscută activitatea în rândul pacienților. În acest sens, protecția sănătății rămâne unul dintre obiectivele care fac parte dintre cele care pot fi considerate motive imperative de interes general care pot să justifice restricțiile cu privire la publicitatea în domeniul stomatologiei.

Prezenta Decizie are ca obiectiv modificarea și completarea Codului deontologic al medicului stomatolog în vederea reglementării mai clare a publicității în domeniu, prin stabilirea unor norme obiective privind promovarea serviciilor stomatologice pentru a preveni abuzurile, derapajele de la principiile de exercitare a profesiei, practicile de inducere în eroare a pacienților, pentru a asigura respectarea valorilor esențiale ale profesiei, precum și pentru a adresa posibilele îngrijorări ale autorității de concurență din România.

În plus, prezenta Decizie urmărește să consolideze principiile de bază ale profesiei de medic stomatolog, prin reiterarea faptului că reputația medicului stomatolog trebuie să se bazeze exclusiv pe competență profesională, respectarea demnității și interesul pacientului, prin promovarea unui comportament profesional bazat pe onestitate și integritate, în conformitate cu principiile fundamentale ale profesiei și cu standardele de sănătate publică.

Nu în ultimul rând, prezenta Decizie urmărește adaptarea cadrului deontologic la cerințele legislației în vigoare prin aducerea în conformitate a prevederilor Codului deontologic cu reglementările naționale și europene privind concurența, având în vedere îngrijorările care au stat la baza deschiderii Investigației Consiliului Concurenței.

Prin aceste măsuri, se dorește restabilirea echilibrului dintre nevoia de vizibilitate a serviciilor stomatologice și respectarea principiilor fundamentale ale profesiei. Astfel, sănătatea pacientului și interesul public rămân prioritare, iar imaginea profesiei va fi consolidată în mod pozitiv și sustenabil.

Mai mult, luând în considerare cele de mai sus, este necesară instituirea limitelor acordării garanțiilor de către medicul stomatolog în realizarea actului medical.

Modificările propuse reprezintă un pas necesar pentru clarificarea și consolidarea normelor deontologice, contribuind la creșterea prestigiului profesiei și la asigurarea unei practici medicale bazate pe respectarea sănătății publice și a valorilor fundamentale ale profesiei de medic stomatolog**.**

1. **Propunere de modificare și completare a Codului deontologic al medicului stomatolog**

|  |  |  |
| --- | --- | --- |
| **Varianta actuală a Codului** | **Propunere de modificare/ completare** | **Observații** |
| **Art. 1 – Art. 29 : Se păstrează prevederile în vigoare** | | | |
| **CAP. IV Reguli generale privind activităţile conexe exercitării profesiei de medic stomatolog**  ***SECŢIUNEA 1 Onorarii***  **Art. 30** (1) În cazul medicilor stomatologi cu practică independentă, plata serviciilor medicale stomatologice poate fi directă sau indirectă.  (2) Este obligatorie afişarea onorariilor aplicate atunci când plata serviciilor medicale stomatologice este directă. | **CAP. IV Reguli generale privind activitățile conexe exercitării profesiei de medic stomatolog**  ***SECȚIUNEA 1 Onorarii***  **Art. 30.** (1) Este obligatorie afișarea în cabinetele stomatologice a onorariilor pentru serviciile medicale oferite.  (2) In condițiile legii si prezentului Cod deontologic, medicul stomatolog trebuie să informeze pacientul sau reprezentantul legal cu privire la onorariile datorate pentru tratamentele, procedurile, serviciile efectuate sau care urmează să fie efectuate, în mod transparent, cu rigoare și bună-credință.  (3) Medicii stomatologi au libertatea de a stabili onorariile practicate, politica comercială, structura de cost, inclusiv acordarea de facilități financiare, reduceri sau alte avantaje materiale, cu respectarea principiilor deontologice si reglementărilor din prezentul Cod deontologic. | Se modifică și se completează prevederile art. 30 |
| **Art. 31** (1) Medicul stomatolog va prezenta, în prealabil, pacientului sau reprezentantului legal, în scris, o estimare a costurilor aferente serviciilor medicale stomatologice ce urmează a fi acordate raportat la diagnosticul stabilit.  (2) Dacă estimarea trebuie revizuită pe parcursul desfăşurării tratamentului, este indicat să se ofere pacientului sau reprezentatului legal o explicaţie completă privind costurile revizuite cât mai curând posibil.  (3) Pentru actele care nu sunt enumerate în lista de onorarii, medicul stomatolog va informa pacientul şi va întocmi pentru tratamentul solicitat sau propus o estimare contrasemnată de acesta din urmă.  (4) Medicul stomatolog trebuie să răspundă la solicitările pacientului sau, după caz, ale reprezentatului legal privind informaţii sau explicaţii referitoare la onorariile aplicate. | **Art. 31.** (1) Medicul stomatolog va prezenta, în prealabil, pacientului sau reprezentantului legal, în scris, o estimare a costurilor aferente serviciilor medicale stomatologice ce urmează a fi acordate raportat la diagnosticul stabilit sau în conformitate cu planul de tratament.  (2) Dacă estimarea trebuie revizuită pe parcursul desfășurării tratamentului, este indicat să se ofere pacientului sau reprezentatului legal o explicație completă privind costurile revizuite cât mai curând posibil.  (3) Medicul stomatolog trebuie să răspundă la solicitările pacientului sau, după caz, ale reprezentatului legal privind informații sau explicații referitoare la onorariile aplicate. | Art. 31 alin (1) se completează și alin. (3) se abrogă |
| **Art. 32** Medicul stomatolog cu practică independentă poate refuza prestarea serviciilor medicale stomatologice în cazul neachitării onorariilor aferente de către solicitant, cu excepţia cazurilor în care acesta necesită servicii de urgenţă, în condiţiile legii. | **Art. 32.** Medicul stomatolog poate refuza prestarea serviciilor medicale stomatologice în cazul neachitării onorariilor aferente de către solicitant, cu excepția cazurilor în care acesta necesită servicii de urgență, în condițiile legii. | Prevedere nemodificată |
| **Art. 33 – Art. 41: Se păstrează prevederile în vigoare.** | | | |
| ***SECŢIUNEA a 7-a Concurenţa***  **Art. 42** (1) Este interzisă practicarea concurenţei neloiale în exercitarea profesiei sau în legătură cu aceasta.  (2) Reprezintă concurenţă neloială, în înţelesul prezentului cod deontologic, orice acţiune, atitudine sau altă formă de manifestare a medicului stomatolog, personalului angajat, colaboratorilor ori interpuşilor acestora, făcută cu scopul de a menţine sau atrage clientela ori de a creşte veniturile obţinute din activitatea medicală, în detrimentul altor concurenţi, cum ar fi:   1. deturnarea sau încercarea de deturnare a clientelei prin discreditarea profesională a unui alt medic stomatolog ori a unui furnizor de servicii medicale; 2. perceperea unor onorarii subevaluate în raport cu preţul pieţei sau calitatea prestaţiei, atât din punctul de vedere al prestigiului profesiei, cât şi din punctul de vedere al onestităţii faţă de pacient, cu scopul de a atrage clientelă ori de a creşte veniturile obţinute din activitatea medicală, în detrimentul altor concurenţi, cu riscul de a oferi servicii la niveluri calitative inferioare; 3. atragerea/fidelizarea clientelei cu avantaje materiale, oferite sub orice formă; 4. racolarea personalului instruit şi format la un furnizor de servicii medicale concurent; 5. determinarea reprezentanţilor oricăror autorităţi/instituţii de a sfătui solicitanţii să se adreseze unui anumit furnizor de servicii medicale; 6. participarea sau colaborarea la evenimente (audio, video, pe suport informatic, prin intermediul internetului, reţelelor de telecomunicaţii, al grupurilor sau reţelelor sociale ori prin orice alte forme de comunicare la distanţă) cu scopul de a-şi face publicitate în vederea atragerii de clientelă, în alte condiţii decât cele prevăzute de lege şi de prezentul cod deontologic; 7. oferirea de avantaje materiale oricărei persoane pentru atragerea clientelei; 8. însărcinarea unui profesionist, chiar şi cu titlu gratuit, de a procura clienţi ori a face reclamă; 9. încheierea unui acord ilicit cu alţi medici stomatologi, medici, farmacişti sau alt personal din domeniul sănătăţii, inclusiv cu furnizori de servicii de imagistică medicală, în măsură să afecteze libertatea şi independenţa profesională a medicilor stomatologi sau în scopul atragerii clientelei; 10. orice alte acte sau fapte care vor fi calificate ca fiind de concurenţă neloială de către comisia de disciplină, raportat la prevederile prezentului alineat.   (3) Este admis serviciul gratuit în scopuri filantropice, şi nu pentru a menţine sau atrage clientelă ori pentru a creşte veniturile obţinute din activitatea medicală, în detrimentul altor concurenţi, în cazuri justificate cum ar fi:  a) prestaţii efectuate rudelor până la gradul al III-lea inclusiv sau unui confrate;  b) servicii medicale acordate persoanelor paupere, care nu îşi pot permite costul lor;  c) alte situaţii cu caracter excepţional reglementate legal.  (4) Este interzisă reducerea onorariilor în scopul atragerii clientelei.  (5) Atragerea clientelei de către medicul stomatolog profitând de mandatul deţinut sau de funcţia administrativă ocupată este interzisă, fiind contrară principiilor fundamentale ale exercitării profesiei. | ***SECŢIUNEA a 7-a Concurenţa***  **Art. 42.** (1)Este interzisă practicarea concurenței neloiale în exercitarea profesiei sau în legătură cu aceasta.  (2) Reprezintă concurență neloială, în înțelesul prezentului Cod deontologic, orice acțiune, atitudine sau altă formă de manifestare a medicului stomatolog, personalului angajat, colaboratorilor ori interpușilor acestora, făcută cu scopul de a menține sau atrage pacienți ori de a crește veniturile obținute din activitatea medicală, într-o modalitate care contravine principiilor și eticii profesiei, cum ar fi:   1. deturnarea sau încercarea de deturnare a pacienților prin discreditarea unui alt medic stomatolog ori a unui furnizor de servicii medicale; 2. determinarea reprezentanților oricăror autorități/ instituții publice de a sfătui solicitanții acestora să se adreseze unui anumit furnizor de servicii medicale; 3. încheierea unui acord ilicit cu alți medici stomatologi, medici, farmaciști sau alt personal din domeniul sănătății, inclusiv cu furnizori de servicii de imagistică medicală, în măsură să afecteze libertatea și independența profesională a medicilor stomatologi, a drepturilor pacientului sau în scopul atragerii de noi pacienți; 4. orice alte acte sau fapte care vor fi calificate de către Consiliul Național din oficiu sau la propunerea membrilor Biroului Executiv Național ca fiind de concurență neloială, realizate prin utilizarea unor mijloace nelegale sau frauduloase pentru a elimina de pe piață ori a afecta poziția medicilor stomatologi concurenți pe piață.   (3) Atragerea de pacienți de către medicul stomatolog profitând de mandatul deținut sau de funcția administrativă ocupată este interzisă, fiind contrară principiilor fundamentale ale exercitării profesiei. | Se modifică și se completează prevederile art. 42 |
|  | **Art. 421. Sancțiunea**  Nerespectarea prevederilor privind concurența neloială constituie abatere disciplinară gravă. | Se introduce art. 421 |
| **Art. 43 – Art. 68: Se păstrează prevederile în vigoare** | | | |
| **Capitolul VII Publicitatea** | | Capitolul și secțiunile aferente publicității au fost reformulate, unele articole fiind renumerotate pentru o mai facilă înțelegere și aplicare. |
| ***SECŢIUNEA 1 Dispoziţii generale***  **Art. 69** (1) Reputaţia medicului stomatolog trebuie să se sprijine doar pe competenţă şi demnitate.  (2) Medicul stomatolog nu trebuie să îşi atragă clientela prin intermediul unor promisiuni oneroase ori neconforme cu normele publicităţii activităţilor medicale prevăzute în prezentul cod deontologic şi în deciziile Consiliului naţional.  **Art. 70** Este interzisă reclama efectuată de un medic stomatolog sau de o formă de exercitare a profesiei, în orice mod, la produse farmaceutice, suplimente alimentare, dispozitive medicale, materiale sanitare sau de tehnică dentară ori alte produse de uz medical.  **Art. 71** (1) Medicul stomatolog poate participa la campanii de informare în domeniul sănătăţii, emisiuni, programe de televiziune sau prezentate în spaţiul online, destinate educaţiei publice, inclusiv prin intermediul grupurilor sau reţelelor sociale ori prin orice alte forme de comunicare la distanţă, şi poate ţine prelegeri, cu condiţia respectării regulilor prevăzute în prezentul cod deontologic.  (2) În cadrul apariţiilor în mediile de informare, inclusiv în colaborarea cu instituţii publice sau cu entităţi private în activităţi de informare şi educaţie pentru sănătate, medicul stomatolog va putea prezenta procedee de diagnostic şi tratament, tehnici medicale specifice ori alte procedee şi mijloace de investigare, dar nu va putea folosi acest prilej pentru a-şi face reclamă directă sau indirectă privind activitatea profesională proprie sau a unui terţ.  (3) Medicul stomatolog trebuie să promoveze şi să utilizeze informaţii din domeniul sănătăţii accesibile, transparente, riguroase şi prudente, pe baza cunoştinţelor ştiinţifice dobândite.  **Art. 72** (1) Publicitatea formelor de exercitare a profesiei este destinată să asigure publicului informaţii cu privire la activitatea desfăşurată de acestea potrivit competenţelor şi titlurilor academice, ştiinţifice sau profesionale dobândite sau recunoscute în condiţiile legii, la cariera sa profesională şi la orarul de funcţionare.  (2) Publicitatea trebuie să fie veridică, neînşelătoare, să respecte secretul profesional, să nu fie agresivă şi să fie realizată cu demnitate şi prudenţă.  (3) Indiferent de mijlocul de publicitate utilizat, toate menţiunile laudative, comparative sau dispreţuitoare, care cuprind mărturii ale unei terţe persoane, precum şi toate informaţiile referitoare la identitatea pacienţilor sunt interzise.  (4) Mijloacele de publicitate a formelor de exercitare a profesiei nu pot fi folosite ca reclamă în scopul dobândirii de clientelă. | ***Secțiunea 1 Dispoziții generale***  **Art. 69. Publicitatea** (1) Termenul „publicitate” se referă la orice formă de prezentare a activității și serviciilor prestate de medicul stomatolog, în scopul promovării acestora în fața publicului.  (2) Conținutul publicitar permis se rezumă exclusiv la următoarele informații:   1. serviciile autorizate în condițiile legii pe care medicul stomatolog sau echipa medicală le furnizează; 2. competențele tehnice și profesionale, gradele profesionale și specialitățile medicale ale personalului medical emise sau recunoscute de Ministerul Sănătății în condițiile legii; 3. titlurile academice, științifice sau profesionale dobândite sau recunoscute în condițiile legii; 4. curriculum vitae academic și profesional al medicului stomatolog; 5. denumirea formei de exercitare a profesiei, denumirea comercială, adresa sediului principal și secundar; 6. logo, siglă, slogan, care respectă principiile deontologice; 7. toate canalele de comunicare disponibile; 8. imagini și/sau materiale video care reflectă exclusiv cazuistica proprie, cu respectarea drepturilor pacienților; 9. informații în vederea educației pacientului; 10. orarul de funcționare.   **Art. 70. Principiile publicității** (1) Publicitatea este autorizată în măsura în care nu conține informații false ori care ar putea induce publicul în eroare sau ar putea afecta imaginea profesiei ori reputația colegilor.  (2) Orice informații ori imagini transmise prin mijloace de comunicare publică trebuie să corespundă unor criterii obiective de verificare a veridicității, precum și unor criterii de discreție în raport cu principiile generale in exercitarea profesiei de medic stomatolog.  (3) Publicitatea trebuie să respecte următoarele condiții:   1. să respecte drepturile pacienților; 2. să fie clară, onestă, veridică și să nu fie înșelătoare; 3. să nu promită rezultate nerealiste sau garanția rezultatului, să nu includă afirmații înșelătoare conform cărora respectivul serviciu/tratament va vindeca boli, disfuncții sau malformații; 4. să nu fie lipsită de respect față de profesie și confrați; 5. să nu încurajeze tratamente care determină pacientul să contracteze sau să solicite servicii medicale fără beneficii clinice pentru sănătatea sau bunăstarea pacientului.   (4) Publicitatea medicului stomatolog nu poate conține:   1. mențiuni comparative și/sau denigratoare și/sau superlative; 2. facilități financiare, reduceri, prețuri sau alte avantaje materiale; 3. orice referire la funcții, titluri sau activități care nu au legătură cu exercitarea profesiei; 4. mențiuni privind cantitatea rezultatelor obținute**,** cifra de afaceri sau procentajul de succes; 5. alte mențiuni exemplificate în Ghidul de bune practici privind publicitatea in domeniul stomatologiei care va fi aprobat de Consiliul Național. |  |
| ***SECŢIUNEA a 2-a Mijloacele de publicitate***  **Art. 73** (1) Formele de exercitare a profesiei de medic stomatolog pot utiliza unul sau mai multe mijloace de publicitate, respectiv:  a) firmă;  b) anunţuri de publicitate, potrivit prezentului cod deontologic;  c) anunţuri şi menţiuni în anuare, cărţi de telefon, baze de date cu profesioniştii din domeniul sănătăţii, inclusiv în mediul online;  d) corespondenţă profesională şi cărţi de vizită profesionale;  e) adresă de internet.  (2) Nu este permisă utilizarea următoarelor mijloace de publicitate:  a) oferirea serviciilor prin prezentare proprie sau prin intermediar la domiciliul ori reşedinţa unei persoane sau într-un loc public;  b) propunerea personalizată de prestări de servicii efectuată de o formă de exercitare a profesiei, fără ca aceasta să fi fost în prealabil solicitată în acest sens, indiferent dacă aceasta este făcută sau nu în scopul racolării de pacienţi;  c) acordarea de consultaţii de specialitate realizate pe orice suport material, precum şi prin orice alt mijloc de comunicare în masă, inclusiv prin emisiuni radiofonice, televizate sau prin intermediul internetului/ telecomunicaţiilor, respectiv al grupurilor şi reţelelor sociale, cu excepţia celor avizate de Colegiul Medicilor Stomatologi din România sau de alte organisme acreditate de acesta în acest scop;  d) alte mijloace de publicitate decât cele prevăzute în prezentul cod deontologic.  **Art. 74** (1) Firma trebuie să aibă dimensiunile maxime de 80 x 60 cm şi să fie amplasată la intrarea în imobilul şi/sau în spaţiul ocupat în care forma de exercitare a profesiei îşi are sediul profesional principal sau secundar.  (2) Firma cuprinde următoarele menţiuni:  a) Colegiul Medicilor Stomatologi din România;  b) colegiul teritorial pe raza căruia se află sediul profesional principal sau secundar;  c) denumirea formei de exercitare a profesiei şi, opţional, numele şi prenumele medicului stomatolog titular şi, după caz, ale medicilor stomatologi asociaţi, în situaţia în care acestea nu se regăsesc în denumire;  d) menţiuni privind sediul principal şi sediul secundar;  e) menţiuni privind specialităţile şi competenţele medicale şi, opţional, titlurile profesionale, academice, ştiinţifice;  f) opţional, date de contact: număr de telefon, fax, adresa de poştă electronică (e-mail), adresa de internet (site web);  g) alte informaţii stabilite prin decizie a Consiliului naţional.  (3) Modelul unic la nivel naţional al firmei prevăzute la alin. (1) se aprobă de Consiliul naţional.  **Art. 75** (1) Formele de exercitare a profesiei pot publica anunţuri în mica sau în marea publicitate.  (2) În anunţurile de publicitate, medicul stomatolog poate menţiona:  a) începerea, întreruperea, reluarea sau încetarea activităţii profesionale;  b) modificări ale locaţiilor de exercitare a activităţii profesionale şi ale programului de activitate;  c) informaţiile prevăzute la art. 74 alin. (2).  (3) Dimensiunile anunţurilor de publicitate se stabilesc de Consiliul naţional.  (4) Anunţurile publicate în anuarele profesionale privesc activitatea formelor de exercitare a profesiei, denumirea, competenţele şi specialităţile în care medicii stomatologi îşi desfăşoară activitatea, numele acestora, precum şi programul de activitate.  (5) Informaţiile prezentate în bazele de date cu profesionişti din domeniul sănătăţii, precum şi orice menţiuni referitoare la forma de exercitare a profesiei sau la medicul stomatolog prezentate inclusiv în site-uri de recomandare a profesioniştilor, reţele sociale sau care oferă servicii specifice activităţilor de asistenţă stomatologică trebuie să respecte prevederile prezentului cod deontologic, în special pe cele privind publicitatea şi onorariile.  (6) Forma de exercitare a profesiei şi medicul stomatolog se vor asigura că dispoziţiile prezentului articol sunt respectate.  **Art. 76** (1) Corespondenţa formei de exercitare a profesiei poate cuprinde:  a) numărul de telefon, fax, adresa de poştă electronică (e-mail) şi adresa de internet (site web);  b) indicarea sediului principal şi, după caz, a sediului secundar şi/sau a altui loc de exercitare a profesiei;  c) specialităţile şi competenţele medicale dobândite sau recunoscute în condiţiile legii;  d) titlurile academice, ştiinţifice sau profesionale;  e) sigla formei de exercitare a profesiei.  (2) Cărţile de vizită profesionale ale medicului stomatolog care îşi desfăşoară activitatea în cadrul formei de exercitare a profesiei pot cuprinde menţiunile permise corespondenţei, precum şi calitatea medicului stomatolog în forma de exercitare a profesiei.  **Art. 77** (1) Medicii stomatologi, precum şi formele de exercitare a profesiei pot folosi unul sau mai multe site-uri web care pot cuprinde menţiuni referitoare la activitatea desfăşurată, precum şi pe cele permise corespondenţei ori publicităţii sau alte informaţii stabilite prin decizie a Consiliului naţional.  (2) Site-ul web, accesibil publicului, trebuie să fie creat şi actualizat sub responsabilitatea unui medic stomatolog.  (3) Informaţiile furnizate prin intermediul site-ului web:  a) trebuie să respecte prevederile prezentului cod deontologic, inclusiv pe cele prevăzute la art. 71;  b) trebuie să fie realiste, obiective, relevante, verificabile, discrete, adevărate şi clare;  c) nu trebuie să aducă atingere interesului general de sănătate publică;  d) nu trebuie să încurajeze efectuarea de investigaţii şi tratamente inutile.  (4) Utilizarea denumirii generice a specialităţilor stomatologice sau a competenţelor profesionale ca nume de site este interzisă.  (5) Utilizarea „blogurilor“ şi apariţiilor în scopuri publicitare pe reţelele sociale de către medici stomatologi sau de formele de exercitare a profesiei este interzisă dacă nu sunt respectate prevederile prezentului cod deontologic.  (6) Colegiul teritorial poate solicita medicului stomatolog sau formei de exercitare a profesiei să efectueze modificările necesare în cazul în care site-ul web nu respectă prevederile prezentului cod deontologic sau ale deciziilor Consiliului naţional.  (7) În situaţia prevăzută la alin. (6), medicul stomatolog sau forma de exercitare a profesiei trebuie să efectueze modificările comunicate de colegiul teritorial în termenul stabilit prin decizie a Consiliului naţional. | ***Secțiunea a 2-a Mijloacele de publicitate***  **Art. 71.** (1) Principalele mijloace de publicitate care pot fi utilizate sunt:   1. Firma, care va respecta modelul aprobat de Consiliul Național; 2. Sigla; 3. Corespondență profesională și cărți de vizită profesionale; 4. Pagina de internet (și/sau pagina în cadrul rețelelor de socializare); 5. Participarea la congrese/ simpozioane/ evenimente/ forme de pregătire adresate medicilor sau publicarea de studii, articole, comentarii și lucrări științifice; 6. Participarea la emisiuni TV/radio/mediu online/alte evenimente pe teme medicale, în scopul furnizării de informații medicale și/sau a schimbului de experiență și opinii în beneficiul exclusiv al pacientului și al sănătății publice; 7. Reclame în mediul online realizate în condițiile prezentului Cod deontologic; 8. Diseminarea de broșuri ori pliante, în scopul promovării serviciilor medicale stomatologice furnizate precum și a importanței actului medical în scopul asigurării sănătății orale a pacientului; 9. Publicitate stradală care poate să conțină elementele prevăzute mai sus la Art. 69 alin. 2) literele a), b), c), e), f), g), i) și j).   (2) Dacă nu se prevede altfel în prezentul Cod deontologic, utilizarea mijloacelor de publicitate trebuie să se realizeze cu respectarea conținutului publicitar reglementat la Art. 69 de mai sus, principiilor publicității prevăzute la Art. 70 de mai sus, principiilor deontologice si reglementarilor legale în vigoare.  (3) Firma prevăzută la alin. 1 lit. (a) de mai sus trebuie să respecte dimensiunile maxime de 80 x 60 cm și să fie amplasată atât la sediul principal de activitate, cât și la sediile secundare.  (4) Sigla prevăzută la alin. 1 lit. (b) de mai sus va fi amplasată în afara sediului principal sau secundar de activitate și va fi aprobată de colegiul teritorial de care aparține forma de exercitare a profesiei.  **Art. 72.** Este interzisă reclama efectuată de un medic stomatolog sau de o formă de exercitare a profesiei, în orice mod, la produse farmaceutice, suplimente alimentare, dispozitive medicale, materiale sanitare sau de tehnică dentară ori alte produse de uz medical. |  |
|  | ***Secțiunea a 3-a Garantarea actului medical stomatologic***  **Art. 73.** (1) Garantarea directă sau indirectă a unui act medical stomatologic sau a unui rezultat predefinit este interzisă. De asemenea, este interzisă oferirea de garanții generale pentru tratamentele, procedurile stomatologice sau orice acte medicale pe care medicul stomatolog le realizează.  (2) Medicul stomatolog nu va putea garanta vindecarea afecțiunii pentru care pacientul i s-a adresat.  (3) Este interzisă utilizarea unor cuvinte sau formulări care sugerează o durată nelimitată sau nerealistă a eficacității unui act medical stomatologic sau termeni care garantează rezultate sau succesul actului medical. | Prevedere nou introdusă |
| ***SECŢIUNEA a 2-a Răspunderea disciplinară a reprezentanţilor formelor de exercitare a profesiei şi ai altor furnizori de servicii medicale***  ***SECŢIUNEA a 4-a Aplicabilitatea prevederilor privind desfăşurarea publicităţii şi conţinutul materialului publicitar***  **Art. 79** Prevederile privind desfăşurarea publicităţii şi conţinutul materialului publicitar cuprinse în prezentul cod deontologic sunt aplicabile medicilor stomatologi, formelor de exercitare a profesiei şi tuturor unităţilor şi instituţiilor în cadrul cărora se desfăşoară activităţi profesionale de către medicul stomatolog.  **Art. 81**(1) În cazul încălcării obligaţiilor stabilite, în baza legii, de prezentul cod deontologic şi prin deciziile organelor de conducere ale CMSR în sarcina formelor de exercitare a profesiei şi a altor furnizori de servicii medicale, răspunde disciplinar medicul stomatolog titular sau asociat al formei de exercitare a profesiei sau, după caz, medicul stomatolog administrator ori membru al consiliului de administraţie.  (2) Dacă datorită organizării unităţii sau instituţiei în cadrul căreia este organizat cabinetul stomatologic nuexistă un medic stomatolog care să deţină una dintre calităţile prevăzute la alin. (1), răspunde disciplinar medicul stomatolog coordonator al activităţilor de asistenţă stomatologică.  (3) Nu va fi angajată răspunderea disciplinară a persoanei prevăzute la alin. (2) dacă aceasta a informat în scris conducerea unităţilor sau instituţiilor în cadrul căreia este organizat cabinetul stomatologic cu privire la încălcarea dispoziţiilor prezentului cod deontologic în 30 de zile de la data la care a luat cunoştinţă de săvârşirea faptei. | ***Secțiunea a 4-a Răspundere disciplinară***  **Art. 74.** (1) Publicitatea realizată cu încălcarea regulilor prevăzute în prezentul Cod deontologic și acordarea de garanții constituie abatere disciplinară.  (2) Colegiul teritorial poate solicita medicului stomatolog sau formei de exercitare a profesiei să efectueze modificările necesare în cazul în care mijlocul de publicitate utilizat sau garanțiile oferite nu respectă prevederile prezentului Cod deontologic sau deciziile Consiliului Național.  (3) Repetarea abaterii disciplinare sau neconformarea cu deciziile colegiului teritorial emise în conformitate cu alin. (2) de mai sus constituie o circumstanță agravantă, care va fi luată în considerare la aplicarea sancțiunii.  (4) In cazul unor abateri repetate sau încălcări în formă continuă a regimului de publicitate sau dispozițiilor privitoare la garanții conform prezentului Cod deontologic, amenda care poate fi aplicată se va îndrepta către maximul special prevăzut de Legea nr. 95/ 2006, republicată, cu modificările și completările ulterioare.  (5) În cazul încălcării obligațiilor stabilite în baza legii, de prezentul Cod deontologic și prin deciziile organelor de conducere ale CMSR în sarcina formelor de exercitare a profesiei și a altor furnizori de servicii medicale, răspunde disciplinar medicul stomatolog titular sau asociat al formei de exercitare a profesiei sau, după caz, medicul stomatolog administrator ori membru al consiliului de administrație.  (6) Dacă datorită organizării unității sau instituției în cadrul căreia este organizat cabinetul stomatologic nu există un medic stomatolog care să dețină una dintre calitățile prevăzute la alin. (5), răspunde disciplinar medicul stomatolog coordonator al activităților de asistență stomatologică.  (7) Nu va fi angajată răspunderea disciplinară a persoanei prevăzute la alin. (6) dacă aceasta a informat în scris conducerea unităților sau instituțiilor în cadrul căreia este organizat cabinetul stomatologic cu privire la încălcarea dispozițiilor prezentului cod deontologic în 30 de zile de la data la care a luat cunoștință de săvârșirea faptei.  **Art. 75.** Prevederile privind desfășurarea publicității, a conținutul materialului publicitar si a garanțiilor cuprinse în prezentul Cod deontologic sunt aplicabile medicilor stomatologi, formelor de exercitare a profesiei și tuturor unităților și instituțiilor în cadrul cărora se desfășoară activități profesionale de către medicul stomatolog.  **Art. 76.** Exemplificarea și detaliere condițiilor ce trebuie îndeplinite de conținutul mijloacelor folosite pentru publicarea informațiilor privind exercitarea profesiei, promovarea profesională, atragerea și dobândirea de noi pacienți vor fi prevăzute în Ghidul de bune practici privind publicitatea in domeniul stomatologiei care va fi aprobat de Consiliul Național. | Art. 79 și art. 81 au fost preluate în integralitate în art. 74, care a fost completat și cu prevederi suplimentare |
| **Capitolul VIII Dispoziţii finale** | | Capitolul și secțiunile aferente au fost reformulate, unele articole fiind renumerotate pentru o mai facilă înțelegere și aplicare. |
| ***SECŢIUNEA 1 Competenţa exclusivă a corpului profesional privind soluţionarea abaterilor deontologice***  **Art. 80**Soluţionarea oricărei sesizări privind existenţa unei posibile încălcări a dispoziţiilor prezentului cod deontologic intră în competenţa CMSR, în calitate de organ de jurisdicţie profesională. | ***Secțiunea 1 Competența exclusivă a corpului profesional privind soluționarea abaterilor deontologice***  **Art. 77.** Soluționarea oricărei sesizări privind existența unei posibile încălcări a dispozițiilor prezentului Cod deontologic intră în competența CMSR, în calitate de organ de jurisdicție profesională. | Art. 80 a fost renumerotat în art. 77 |
| ***SECŢIUNEA a 3-a Obligaţia de informare a exercitării profesiei de medic stomatolog cu caracter temporar sau ocazional***  **Art. 78** Medicii stomatologi cetăţeni ai unui alt stat membru al Uniunii Europene, ai unui stat aparţinând Spaţiului Economic European sau ai Confederaţiei Elveţiene, precum şi cei asimilaţi acestora conform prevederilor legale, cărora li s-a acordat acces temporar sau ocazional la exercitarea profesiei în România, atunci când îşi prezintă activitatea publicului, în special pe un site web, precum şi formele de exercitare a profesiei în cadrul cărora aceştia îşi desfăşoară activitatea, sunt obligaţi să informeze expres şi în prealabil pacienţii şi alţi beneficiari ai serviciilor cu privire la activităţile profesionale pe care sunt autorizaţi să le îndeplinească, conform avizului eliberat în acest sens în condiţiile legii, precum şi asupra perioadei limitate de exercitare a profesiei. | ***Secțiunea a 2-a Obligația de informare a exercitării profesiei de medic stomatolog cu caracter temporar sau ocazional***  **Art. 78.** Medicii stomatologi cetățeni ai unui alt stat membru al Uniunii Europene, ai unui stat aparținând Spațiului Economic European sau ai Confederației Elvețiene, precum și cei asimilați acestora conform prevederilor legale, cărora li s-a acordat acces temporar sau ocazional la exercitarea profesiei în România, atunci când își prezintă activitatea publicului, în special pe un site web, precum și formele de exercitare a profesiei în cadrul cărora aceștia își desfășoară activitatea, sunt obligați să informeze expres și în prealabil pacienții și alți beneficiari ai serviciilor cu privire la activitățile profesionale pe care sunt autorizați să le îndeplinească, conform avizului eliberat în acest sens în condițiile legii, precum și asupra perioadei limitate de exercitare a profesiei. | Articol nemodificat |
| ***SECŢIUNEA a 3-a Obligaţia de informare cu privire la normele deontologice***  **Art. 82**Orice medic stomatolog care solicită să devină membru al CMSR va confirma în faţa colegiului teritorial în care se înscrie, înainte de depunerea jurământului, că a luat cunoştinţă de prevederile prezentului cod deontologic**.** | ***Secțiunea a 3-a Obligația de informare cu privire la normele deontologice***  **Art. 79.** Orice medic stomatolog care solicită să devină membru al CMSR va confirma în fața colegiului teritorial în care se înscrie, înainte de depunerea jurământului, că a luat cunoștință de prevederile prezentului cod deontologic. | Art. 82 a fost renumerotat în art. 79 |
| ***SECŢIUNEA a 4-a Sancţionarea abaterilor***  **Art. 83**Nerespectarea prevederilor prezentului cod deontologic se sancţionează conform legii şi regulamentelor în vigoare. | ***Secțiunea a 4-a Sancționarea abaterilor***  **Art. 80.** Nerespectarea prevederilor prezentului cod deontologic se sancționează conform legii și regulamentelor în vigoare. | Art. 83 a fost renumerotat în art. 80 |